Kaksi asuinrakennusta paloi Helsingin Tapanilassa tiistaiyönä | Tulipalot | HS
Tulipalo alkoi rakennusten välissä olleesta autotallista. Palossa säästyttiin henkilövahingoilta.
Helsingin Tapanilassa paloi tiistaiyönä kaksi asuinrakennusta ja autotalli Rintamasotilaantiellä. Hätäkeskus sai tiedon tulipalosta kello 2.55 aamuyöllä.Kahden rakennuksen välissä oleva neljäpaikkainen autotalli paloi täysin, kertoo paikalla ollut päivystävä palomestari Jari Lempinen Helsingin pelastuslaitokselta. Lempisen mukaan palo oli alkanut autotallista ja levinnyt autotallista myös sen yhteydessä oleviin asuinrakennuksiin. Tulipalossa säästyttiin henkilövahingoilta. Autotallin viereiset asunnot paloivat Lempisen mukaan asuinkelvottomiksi.”Vahingot ovat mittavat. Sanoisin, että kestää kuukausia, ennen kuin asukkaat voivat muuttaa takaisin”, Lempinen arvioi.Sammutustyöt kestivät noin kolme tuntia. Ennen kello kuutta aamulla pelastusyksiköt olivat poistumassa paikalta. Lempisen mukaan palon syttymissyystä ei ole tietoa. Poliisi tutkii palon syttymissyytä.